ร้านอาหารอิตาเลี่ยนเล็กๆที่ซ่อนตัว(แต่คนก็ยังรู้ เพราะแน่นตลอด)อยู่บนชั้น 2 ของร้านขายดอกไม้เล็กๆชื่อ "มะกล่ำตาแดง" ที่แค่เปิดประตูก็จะพบกับกลิ่นบุหงาหอมกรุ่น การตกแต่งร้านที่ดูอบอุ่นน่ารัก มีตู้ขายไอศครีม มีมุมเครื่องดื่ม ดูเป็นบรรยากาศมุ้งมิ้งที่เด็กสาวๆจะต้องชอบ เอ๊ะ ... เดี๋ยวนะ พิซซ่าล่ะ? พาสต้าล่ะ? เดินตรงขึ้นไปชั้น 2 จะเป็นบรรยากาศร้านอาหารที่สะอาด ดูเรียบง่าย น้องเด็กเสิร์ฟเอาเมนูมาวาง ... เอ่อ น้องขา เมนูหรือกระดานชนวน???? ใหญ่มากกกก 

เข้าเรื่องอาหารดีกว่า ...^^ พิซซ่าที่นี่เป็นแบบแป้งบางกรอบ รสชาติอัดแน่นด้วยชีสชั้นดี แต่ไม่หนาหนักจนยืดได้ยาวเหยียด ซึ่งส่วนตัวแล้วชอบค่ะ เพราะให้ความรู้สึกไม่อ้วนจนเกินไป (เหรอ?) เราสามารถเพิ่มหน้าได้ พิซซ่าจะหอมอร่อยมาก ขนาดกำลังดีแบบทานคนเดียวไม่จุกเกิน 

พาสต้า&สปาเก็ตตี้ที่นี่ก็อร่อยค่ะ อย่างคาโบนาร่า เข้มข้นถึงครีมเนยนม แต่ยังกลมกล่อมไม่เลี่ยนจนเกินไป (แต่ทานคนเดียวไม่หมดนะ แหะๆ) แต่ที่ติดใจคือพาสต้ากระเทียมพริกแห้ง ผัดแบบแห้งๆแต่รสชาติเข้มข้น เผ็ดนิดๆ เราสั่งท็อปปิ้งเป็นแซลมอนเพิ่ม ก็อร่อยดีงามมาก 

โดนส่วนตัวปลื้มร้านนี้มาก เพราะชอบไอเดียของเจ้าของร้าน และอาหารรสชาติอร่อย แต่ที่ปลื้มต่อมาคือราคาที่ถูกมากๆ คุ้มค่าคุ้มราคาที่สุด!!!!